ขสมก.ชงครม.ขอกู้จ่ายหนี้ก้อนโต
ขสมก.ขอกู้อีก 5,400 ล้าน จ่ายหนี้ค่าน้ำมันค่าซ่อม
25 ก.ย. 2555

ขสมก.ขอกู้อีก 5,400 ล้าน จ่ายหนี้ค่าน้ำมันค่าซ่อม
แหล่งข่าวจากทำเนียบรัฐบาล เปิดเผยว่า การประชุมคณะรัฐมนตรี (ครม.) วันที่ 25 ก.ย. กระทรวงคมนาคมจะเสนอให้ ครม.อนุมัติให้องค์การขนส่งมวลชนกรุงเทพ (ขสมก.) กู้เงิน 5,402 ล้านบาท เพื่อชำระหนี้ค่าน้ำมัน 3,605 ล้านบาท และค่าเหมาซ่อมในปีงบประมาณ 2556 อีก 1,797 ล้านบาท ซึ่งต้องรอดูว่ากระทรวงการคลังจะเห็นด้วยหรือไม่
กระทรวงคมนาคม รายงานว่า ตั้งแต่ปี 2520 จนถึงปัจจุบัน ขสมก.มีหนี้ค้างชำระทั้งสิ้น 7.6 หมื่นล้านบาท เป็นหนี้สินหมุนเวียนและหนี้สินอื่นๆ 6,441 ล้านบาท หนี้สินระยะยาว 6.9 หมื่นล้านบาท 
อย่างไรก็ตาม กระทรวงพลังงานและสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ให้ความเห็นต่อ ครม. โดยขอให้ ขสมก.เร่งรัดแผนฟื้นฟูกิจการของ ขสมก. และปรับปรุงการบริหารจัดการให้มีประสิทธิภาพ ซึ่งจะลดภาระหนี้สินได้ในอนาคต 
ก่อนหน้านี้ เมื่อวันที่ 11 ก.ย.ที่ผ่านมา ครม.มีมติอนุมัติให้ ขสมก.กู้เงิน 1.46 หมื่นล้านบาท เพื่อปรับโครงสร้างหนี้ระยะยาว 
ขณะเดียวกันนั้นกระทรวงพาณิชย์จะเสนอร่างประกาศกระทรวงพาณิชย์ เรื่อง การนำเข้าเหล็กและเหล็กกล้าที่มีโควตาเข้ามาในราชอาณาจักรตามความตกลงระหว่างราชอาณาจักรไทยและญี่ปุ่น สำหรับความร่วมมือความเป็นหุ้นส่วนเศรษฐกิจ (ฉบับที่ 2) พ.ศ. ... ให้ ครม.อนุมัติ เพื่อให้การนำเข้าเหล็กสอดคล้องกับ พ.ร.ก.พิกัดอัตราศุลกากร (ฉบับที่ 5) พ.ศ. 2555 ที่เปลี่ยนแปลงเป็นระบบฮาร์โมไนซ์ขององค์การศุลกากรโลก (HS 2012)